Legevakt: Livsfarlig lek med alkohol ** AMK: Må styrke helseberedskapen

FULL UTRYKNING: Dette er én av sytten ambulanser som måtte rykke ut til Tryvann natt til lørdag. AMK og legevakten er bekymret over den hemningsløse alkoholbruken blant mange russ. Foto: ESPEN BRAATA / VG

Kaotiske tilstander på Tryvann: Måtte bistå med 17 ambulanser

(VG Nett) Helsevesenet er bekymret over en svært urovekkende tendens etter en russenatt med rekordmange utrykninger.

Sindre Murtnes

Oppdatert 18. november 2014

Artikkelen er over åtte år gammel

Natt til lørdag var den offisielle starten for russefeiringen i Norge, og flere tusen russ samlet seg på ulike arrangementer.

HAR DU BILDER, VIDEO ELLER TIPS OM RUSSEFEIRINGEN?2200@VG.NO || SMS/MMS til 2200 || 22000000

I løpet av natten måtte nødetatene rykke ut til

russearrangementet på Tryvann etter å ha fått melding om en mulig drukning, men søket ble avsluttet uten funn kort tid senere.

Men ambulanseoppdraget var kun 1 av 14 i løpet av natten på Tryvann.

- Til sammen krevde uroen på Tryvann 17 ambulanser og 1 helikopter. Helikopteret og fire ambulanser ble sendt til den varslede drukningen. De fleste oppdragene gjaldt rus eller vold. Vi har aldri hatt så mange ambulanser der oppe, sier sjef for AMK Oslo og Akershus, Rune Gehrken til VG Nett.

Ifølge Geherken var det også behov for bistand på andre russetreff i Oslo.

Forventer styrking av beredskap

Nå vil AMK-sjefen gå i dialog med russestyret for å sikre bedre beredskap på russearrangementer i hovedstaden.

REAGERER: AMK-sjef Rune Gehrken. Foto: KRISTIAN HELGESEN / VG



- Jeg tror dette er en kombinasjon av at det var den første russekvelden og at sikkerheten ikke har vært optimal. Vi forventer at det styrkes allerede i kveld, gårsdagens natt var betraktelig mer omfattende enn starten i fjor, sier Gehrken.

Mellom 10-12 russ måtte til legevakten for overveiende alkoholforgiftninger, forteller direktør for legevakten, Endre Sandvik til VG Nett.

- Skadene er potensielt livstruende. Det har vært en økning av disse skadene de siste årene, og det er flere jenter enn gutter som kommer inn, sier Sandvik.

- Livsfarlig lek

Han beskriver russens økende alkoholinntak som «en lek med døden».

- Antallet forteller at svært mange ungdommer ikke kjenner sine begrensinger i forhold til hva kroppen tåler. Det er et enormt drikkepress som resulterer i en livsfarlig lek. Hvis man sovner eller besvimer uten at noen merker det, kan man i verste fall bøte med livet, sier Sandvik.

Han er enig med Gehrken om at beredskapen bør bli bedre, men han er samtidig klar på at det uansett er vanskelig å hindre ungdom fra å drikke hemningsløst.

- Vi har vært klar på beredskapsbehovet spesielt knyttet opp til faren for voldtekter og rus. Det viktigste er at folk har fornuft til å drikke mindre, da blir også helsekonsekvensen mindre, sier Sandvik.

- Har et forbedringspotensial

Mie Skard, daglig leder for ROK som er ansvarlig for arrangementet på Tryvann, var selv på arrangementet fredag kveld.

Hun sier at de har et forbedringspotensial når det gjelder koordinering mellom sanitetspersonellet ved Tryvann og AMK.

- Vi er i dialog med AMK, og vi skal legge en plan for hvordan vi kan koordinere AMK bedre opp mot saniteten som er på Tryvann. Det er mange som ringer 113 istedenfor å ta kontakt med vaktene eller saniteten her oppe, sier Skard.

- I natt ble det satt ny rekord av ambulanseutrykninger. Hva var det som gikk galt?

- Det var over 10.000 russ her i går. Det har faktisk aldri vært så mange på Tryvann på en åpningshelg som det var i år, sier Skard.

- Var dere ikke forberedt?

- Jo, men vi har som sagt forbedringspotensial når det gjelder koordinering mellom AMK og bruken av sanitet ved Tryvann slik at de slipper å bruke ressurser fra byen på henvendelser som kan løses her oppe. Ved inngangen er det billettkontroll og sjekk av at russen faktisk er russ. Systemet er godt planlagt, men i år var det en spesiell utfordring med at svært mange kom med falske billetter. Det er flere hundre billetter som er solgt på svartebørsen, og disse må geleides ut igjen, sier Skard.

Publisert: 28.04.12 kl. 11:29 Oppdatert: 18.11.14 kl. 09:39

Mer om Russen